**דנוור נאגטס** (באנגלית: **Denver Nuggets**) היא קבוצת כדורסל מהעיר דנוור שבקולורדו, ארצות הברית, המשחקת בליגת ה-NBA. הקבוצה משובצת בבית הצפון-מערבי שבאזור המערב, ומארחת את משחקיה הביתיים באולם בול ארנה.

הקבוצה נוסדה בשנת 1967, במקביל להקמת ליגת ה-ABA, והייתה אחת מ-11 הקבוצות שלקחו חלק בעונת הבכורה של הליגה. בעת הקמתה נקראה הקבוצה **דנוור לארקס**, אך בטרם משחקה הראשון שינתה את שמה ל**דנוור רוקטס**. בשנת 1974 אימצה הקבוצה את הכינוי **נאגטס**, ובשנת 1976 עבר המועדון לשחק בליגת ה-NBA, לאחר שזו התמזגה עם ליגת ה-ABA.

היסטוריה
--------

### דנוור רוקטס (1967–1974)

בשנת 1967, אחד הזיכיונות לקבוצת כדורסל בליגת ה-ABA הוענק לקבוצת משקיעים מהעיר קנזס סיטי, מיזורי, בראשותו של איש העסקים ג'יימס טרינדל. טרינדל התקשה למצוא אולם מתאים באזור העיר קנזס סיטי, וקומישינר הליגה ג'ורג' מייקן הציע להעביר את הקבוצה לדנוור. לאחר שהסכים למנות את יליד העיר דנוור ושחקן ה-NBA לשעבר וינס בורילה לתפקיד הג'נרל מנג'ר, העביר טרינדל את המועדון לעיר דנוור תחת השם **דנוור לארקס**, שמה של הציפור הלאומית של מדינת קולורדו דרור בנטינג (Lark Bunting). קבוצת המשקיעים של טרינדל לא העבירה כמות מספקת של כספים שהניחה את דעתה של הנהלת הליגה, דבר שהוביל את הקומישינר מייקן לדרוש מהלארקס להציג ביטחונות של 100,000 דולר כדי להבטיח את קיומו של המועדון. שעות לפני תום המועד שקבע מייקן להצגת הביטחונות הנדרשים, מכר טרידל שני שלישים מהבעלות על המועדון לאיל משאיות ההובלה ביל רינגסבי תמורת 350,000 דולר. רינגסבי שינה את שם המועדון ל**רוקטס** על שמן של המשאיות הארוכות שלו.

בעונת הבכורה של ה-ABA רשמו הרוקטס מאזן ניצחונות 45–33, והפסידו בסדרת חצי גמר המערב. הקבוצה הציגה סגל שחקנים יציב בהובלתם של ביירון בק ולארי ג'ונס, ומאוחר יותר בידי בק ורלף סימפסון. הרוקי ספנסר הייווד, שהיה אחד מראשוני הכדורסלנים שהחלו לשחק כדורסל מקצועני לפני שסיימו את לימודי הקולג', הצטרף למועדון בעונת 1969/1970. הייווד שיחק עבור הרוקטס מה-ABA מכיוון שלא הורשה לשחק ב-NBA, ובעונתו היחידה בקבוצה השיג ממוצעים של 30.0 נקודות ו-19.5 ריבאונדים למשחק. בסיום אותה עונה הפר את חוזהו עם דנוור וחתם בסיאטל סופרסוניקס מליגת ה-NBA. בשנת 1972 מכר רינגסבי את המועדון לאנשי העסקים מסן דייגו פרנק גולדברג ובאד פישר.

### השנים הראשונות כדנוור נאגטס (1974–1982)

בשנת 1974, מתוך ציפייה למעבר לליגת ה-NBA, ערך המועדון תחרות לבחירת שם חדש למועדון, מאחר שהשם רוקטס כבר היה בשימוש בידי יוסטון רוקטס. השם הנבחר היה **נאגטס**, מתוך כבוד לקבוצה המקורית של העיר דנוור ששיחקה בליגת ה-NBA בעונת 1949/1950.‏ הסמל הראשון של המועדון היה כורה "המגלה" כדורסל. בשנת 1976 מכרו גולדברג ושיפר את המועדון לאיש עסקים מדנוור.

עם בחירתם בדראפט של דייוויד תומפסון ומרווין ובסטר ורכישתם של דן איסל ורובי ג'ונס, ותחת שרביט המאמן של לארי בראון, הציג המועדון את עונותיו הטובות ביותר בהיסטוריה בשתי השנים הראשונות תחת השם נאגטס, כאשר הקבוצה מעפילה לגמר ליגת ה-ABA בעונת 1975/1976. המועדון לא זכה בהזדמנות נוספת לזכות באליפות ה-ABA, מאחר שליגות ה-NBA וה-ABA התמזגו בשנת 1976, והנאגטס היו אחד מארבעת מועדוני ליגת ה-ABA שהצטרפו לליגת ה-NBA (יחד עם ניו יורק נטס, סן אנטוניו ספרס ואינדיאנה פייסרס). הנאגטס והנטס הסכימו למעשה להצטרף כבר בשנת 1975, אך נצטוו להישאר בליגת ה-ABA תחת צו בית משפט.

בשלוש השנים הראשונות להופעתם בליגת ה-NBA המשיכו הנאגטס להציג יכולת טובה, עם מאזן ניצחונות כולל 145–101, אך הם לא הצליחו לשחזר את הצלחתם בפלייאוף ה-NBA ובכל שלוש העונות הודחו באחד משני שלבי הפלייאוף הראשונים. בשנת 1978 קנה איל ההון רד מק'ומבוס את המועדון.

לארי בראון עזב את המועדון בשנת 1979, ובשנת 1981 החתימו הנאגטס את דאג מו לתפקיד המאמן הראשי. מו הביא עמו את פילוסופיית "תנועת ההתקפה" שלו, בו מניעים השחקנים את הכדור במהירות בהתקפה עד אשר אחד מהם נותר פנוי לזריקה. מו היה גם ידוע בנטייתו שלא ייחס חשיבות גדולה להגנה כמו חבריו המאמנים. מהלך שנות ה-80 קלעה הקבוצה לעיתים רבות יותר מ-115 נקודות למשחק, ובמהלך עונת 1981/1982 קלעה הקבוצה יותר מ-100 נקודות למשחק במשך 136 משחקים רצופים (שיא NBA)‏ בעונת 1981/1982 הציבו הנאגטס שיא NBA לממוצע הנקודות הגבוה ביותר למשחק 126.5 נקודות.

### תקופת אלכס אינגליש ודאג מו (1982–1990)

מעוגנים על ידי שני הסקוררים אלכס אינגליש וקיקי ואנדוויי בשתי עמדות הפורוורד, הנאגטס הובילו את הליגה בנקודות, כאשר ואנדוויי ואינגליש קולעים יותר מ-25 נקודות בממוצע למשחק. האסטרטגיה של בניית הקבוצה סביב שני קלעים בולטים אפשרה לנאגטס להישאר בצמרת הבית הצפון-מערבי ולהעפיל אל משחקי הפלייאוף במשך 9 עונות ברציפות (1982–1990). ב-13 בדצמבר 1983 אירחו הנאגטס את דטרויט פיסטונס, ויחדיו קלעו שתי הקבוצות את המספר הרב ביותר של נקודות למשחק בהיסטוריה של ה-NBA‏, 370, כאשר הפיסטונס מנצחים לאחר הארכה בתוצאה 187–184.

בתחילת עונת 1984/1985 ביצעו הנאגטס טרייד בו העבירו את קיקי ואנדוויי לפורטלנד טרייל בלייזרס תמורת פאט ליבר, קלווין נאט, ו-ויין קופר. בהובלתו של אינגליש ובתמיכתם של שלושת שחקני הרכש ומומחי ההנה ביל האנזליק, וטי. אר. דאן, הצליחה הקבוצה לשחזר את הצלחתה בפלייאוף המערב על אף שחרורו של ואנדוויי. בפלייאוף העפילו הנאגטס עד לגמר המערב, בו הפסידו בחמישה משחקים ללוס אנג'לס לייקרס. בעונת 1987/1988 הקבוצה רשמה שיא מועדון בעונה הסדירה עם 54 ניצחונות, אך הודחה בסיבוב הפלייאוף השני על ידי דאלאס מאבריקס.

בשנת 1985 מק'ומבס מכר את המועדון לסידני שלנקר, שבתורו, מכר את המועדון לחברת קומסאט בשנת 1989.

### חוסר יציבות מקצועי וניהולי (1990–2003)

בשנת 1990 עזב המאמן דאג מו את המועדון, והוחלף בידי פול וסטהד. וסטהד האמין גם כן בפילוסופיית ה"ראן אנד גאן" ("run and gun") ונתן אור ירוק לשחקנים כמו מייקל אדמס וכריס ג'קסון לקחת ניסיונות זריקה שניות ספורות לאחר שהקבוצה תפסה חזקה על הכדור. כתוצאה מקצב המשחק הגבוה שהכתיבה והדגש המועט ששם וסטהד על הגנת הקבוצה, ספגו הנאגטס בעונת 1990/1991 את כמות הנקודות הגבוהה בליגה (130.8 בממוצע למשחק) וסיימו את העונה עם המאזן הגרוע ביותר בליגה (20–62).

הנאגטס נקטו בצעד חיובי לבנייתה מחדש של הקבוצה אחרי שבחרו את הסנטר של אוניברסיטת ג'ורג'טאון דיקמבה מוטומבו, בבחירה העשירית של דראפט 1991. מוטומבו העביר עונת רוקי מוצלחת, כשהוא מסיים שני אחרי לארי ג'ונסון בהצבעות לבחירת רוקי השנה. הנאגטס סיימו את העונה במאזן שלילי 24–58 באותה העונה. לקראת עונת 1992/1993 פיטרו הנאגטס את וסטהד והחתימו במקומו את כוכב העבר דן איסל. בדראפט של אותה שנה בחרו הנאגטס בבחירה החמישית את הפורוורד האתלטי לפונזו אליס, בעזרתו שיפרו הנאגטס את מאזנם ל-36–46 אך החמיצו במעט את הפלייאוף.

בעונת 1993/1994 החליפה הנהלת הנאגטס את צבעי המועדון לכחול כהה, זהב מטאלי ואדום יין. בהובלתו של מוטומבו, אליס ומחמוד עבדול-ראוף (ששינה את שמו מכריס ג'קסון שנה אחת קודם לכן), הצליחו הנאגטס לסיים את העונה במאזן חיובי, 42–40, לראשונה מאז ימיו של דאג מו. הנאגטס תפסו את המקום השמיני בפלייאוף אזור המערב, והתמודדו מול המדורגת ראשונה סיאטל סופרסוניקס. הנאגטס נחשבו לאנדרדוג מובהק בהתמודדות, כשרק מעט משחקני הסגל היו בעלי ניסיון פלייאוף. לאחר שהפסידו בשני המשחקים הראשונים בסיאטל, הגיעה הסדרה לדנוור. הנאגטס הצליחו לנצח בשני המשחקים הבאים בסדרה והשוו את הסדרה, לקראת המשחק החמישי והמכריע. במשחק החמישי הצליחו הנאגטס לעשות היסטוריה, כשהם גוברים על הסופרסוניקס בתוצאה 98–94. בכך הפכו הנאגטס לקבוצה הראשונה בתולדות פלייאוף ה-NBA שמדיחה את הקבוצה המדורגת ראשונה בשלב הפלייאוף הראשון. בסיבוב השני כמעט הצליחה דנוור לחולל הפתעה נוספת, אך בסופו של דבר הם נוצחו על ידי יוטה ג'אז במשחק השביעי והמכריע.

בשנת 1994 רכשו הנאגטס את הקלע של הסופרסוניקס דייל אליס, ובחרו בדראפט את שחקנה של אוניברסיטת מישיגן ג'יילן רוז. הנאגטס נאבקו בעונת 1994/1995 כשהם גורמים למאמן איסל להתפטר מתפקידו באמצע העונה. עוזר המאמן, ג'ין ליטל, קיבל עליו את התפקיד למשך תקופה קצרה עד שהחזיר את המפתחות לג'נרל מנג'ר ברני ביקרסטאף. הנאגטס הצליחו להתאושש ולהתברג במקום השמיני בפלייאוף, כשהם מסיימים את העונה במאזן 41–41, אך הם נוצחו בסוויפ על ידי סן אנטוניו ספרס בסיבוב הראשון של הפלייאוף.

בדראפט 1995 בחרו הנאגטס עם הבחירה השנייה את אנטוניו מקדייס אשר הפך ל"פנים" של המועדון בשנים הבאות, בעוד מוטומבו עזב לאטלנטה הוקס, עבדול-ראוף הועבר בטרייד לסקרמנטו קינגס, ואליס החמיץ את רוב העונות הבאות עקב פציעות חוזרות ברגליו. הנאגטס התקרבו לשבירת שיאים שליליים בעונת 1997/1998, כשניצחו 11 משחקים בלבד לאורך העונה הסדירה. במהלך העונה רשמה הקבוצה את רצף ההפסדים השני באורכו בתולדות הליגה - 23 הפסדים רצופים.

#### קשיים במכירת המועדון (1995–2003)

הקבוצה השתרכה בתחתית הליגה בסוף שנות ה-90, ואת קשייה של הקבוצה ניתן לתלות חלקית בחוסר יציבות בבעלות על המועדון. בשנת 1995 קנתה חברת קומסאט את קבוצת ההוקי קוויבק נורדיקס והעבירה אותה מהעיר קוויבק שבקנדה לדנוור תחת השם קולורדו אוולאנש. גיוון עסקיה של החברה לתחום ספורט התברר כנטל - החריגה הגבוהה בעלויות הבניה של האולם החדש, פפסי סנטר, הביאו לחוסר שביעות רצון בקרב בעלי המניות בחברה. לבסוף, בשנת 1997, הסכימה קומסאט עקרונית למכור את מטריית פעילויות הספורט שלה לחברת ליברטי מדיה, אך ליברטי לא הייתה מעוניינת בבעלות על קבוצות ספורט מקצועני באותה עת. בסופו של דבר, בשנת 1999, מכרה אסנט אנטרטיינמנט (חברת הגג המנהלת את השקעות הספורט של קומסאט) את דנוור נאגטס ואת קולורדו אוולאנש לאיל ההון דונלד סטרם עבור 461 מיליון דולר.

בעיה חדשה התעוררה כאשר העיר דנוור סירבה להעביר את חלקת האדמה עליה עמד אולם הפפסי סנטר לידי המועדון, אלא אם כן סטורם יתחייב להשאיר את המועדונים בעיר דנוור ב-25 השנים הקרובות. סטורם הציע את הצעת הרכישה בעבור מועדוני הספורט בשמו הפרטי ולא תחת שם עסקיו, והעיר רצתה לבטח את עצמה למקרה וסטורם יחלוף מהעולם או ימכור את המועדון לפני תום 25 השנים. בעוד סטורם היה מוכן לתת לעיר התחייבות ארוכת שנים, הוא לא היה מכון לקחת אחריות למקרה והוא ימות או ימכור את המועדון. לאחר שהמשא ומתן התמוטט קנתה ליברטי את כל חברת אסנט, אך השאירה את הנאגסט ואת האוולנש למכירה בשוק. בינתיים, חזר איסל לתפקיד המאמן הראשי בשנת 1999, אך המשא ומתן המתארך בנוגע לבעלות על המועדון מנעה ממנו את האפשרות לבנות מחדש את הקבוצה. מעט לפני תחילת עונת 1999/2000 אמר איסל לעיתונים כי ישנן מספר החלטות אותן הוא לא יכול לבצע עקב המצב בו הבעלות על המועדון אינה מוכרעת.

לבסוף, במהלך חודש יולי 2000, נרכשו קולורדו אוולאנש, דנוור נאגטס ואולם הפפסי סנטר על ידי יזם הנדל"ן סטאן קרונקי תמורת 450 מיליון דולר. במסגרת העסקה סוכם כי חברת ליברטי תשאיר בידה 6.5% מהאחזקות במועדוני הספורט, וכן כי קרונקי יעביר את המועדונים לידי חברת נאמנות שתבטיח את הישארותם של מועדוני הספורט בעיר דנוור לפחות עד לשנת 2025. לאחר העסקה איגד קרונקי את עסקי הספורט שלו תחת חברת "קרונקי ספורט אנטרפרייז".

### תקופת כרמלו אנתוני וג'ורג' קארל (2003–2013)

#### 2003–2006

כרמלו אנתוני במדי הנאגטס, 2011
לקראת עונת 2003/2004 הציגה הקבוצה סמל ומדים חדשים, ובחרו בדראפט 2003 את כרמלו אנתוני בבחירה השלישית. בתוך חודשיים מפתיחת העונה צברו הנאגטס יותר ניצחונות (19) מאשר בכל העונה הקודמת, ובסיום העונה העפילו לשלב הפלייאוף לראשונה מזה 9 עונות. בפלייאוף עצמו הודחה דנוור בסיבוב הראשון, לאחר שהפסידה למינסוטה טימברוולבס בתוצאה 4–1. סיבה עיקרית למהפך שהתחולל בקבוצה ניתן לזקוף למהלכיו של קיקי ואנדוויי, שחקנה לשעבר של הנאגטס, שנטל על עצמו את תפקיד הג'נרל מנג'ר של המועדון ב-9 באוגוסט 2001‏.

ב-28 בדצמבר 2004, פיטרו הנאגטס את מאמנם ג'ף בנזדליק ומינו במקומו, באופן זמני, את כוכבה לשעבר של לוס אנג'לס לייקרס, מייקל קופר. מאוחר יותר מינו הנאגטס את ג'ורג' קארל, אשר הוביל את הקבוצה למאזן חיובי של 32–8 בחציה השני של העונה, שהבטיח את מקומה של הקבוצה בפלייאוף שנה שנייה ברציפות. בסיבוב הפלייאוף הראשון לא הצליחו הנאגטס לעבור את סן אנטוניו ספרס, לאחר שנצחו את המשחק הראשון בסן אנטוניו אך הפסידו בארבעת המשחקים הבאים ואת הסדרה כולה 1–4.

בעונת 2005/2006, הצליחו הנאגטס לזכות באליפות הבית הצפון-מערבי, לראשונה מזה 18 שנים. הישג זה הציב את הקבוצה במקום השלישי באזור המערבי. הנאגטס פגשו את לוס אנג'לס קליפרס, שלמרות מיקומם השישי בדירוג המערב החזיקו במאזן יותר טוב מאשר הנאגטס בסיומה של העונה הסדירה, וכתוצאה מכך זכו הקליפרס ביתרון הביתיות. הקליפרס גברו על הנאגטס בחמישה משחקים. זמן קצר לאחר מכן, הודיעה הנהלת המועדון כי חוזהו של הג'נרל מנג'ר קיקי ואנדוויי לא יחודש, והוא הוחלף בידי מארק וורקנטין.

ב-18 בדצמבר 2006 הושעו כרמלו אנתוני, ג'יי. אר. סמית' וננה (ל-10, 15 ומשחק בודד, בהתאמה) עקב תגרה שהתרחשה בשתי הדקות האחרונות של המשחק נגד הניו יורק ניקס יומיים קודם לכן. התגרה ניצתה עקב עבירה קשה אותה ביצע שחקן הניו יורק ניקס, מארדי קולינס, על ג'יי. אר. סמית' שהיה בדרכו לסל. לפי כרמלו אנתוני הזהירו מאמן הניקס אייזיאה תומאס לא להתקרב לרחבת הצבע זמן קצר לפני העבירה הקשה.

#### 2006–2008: אנתוני ואייברסון

ב-19 בדצמבר 2006, ביצעו הנאגטס טרייד אשר שלח את ג'ו סמית', אנדרה מילר ושתי בחירות סיבוב ראשון בדראפט 2007 לפילדלפיה 76' בתמורה לכוכב הסיקסרס אלן אייברסון (יחד עם אייבן מקפרלין שנופה מידית מסגל הנאגטס). המהלך נתן לנאגטס את שני הסקוררים המובילים של הליגה באותו הזמן – אייברסון ואנתוני – שכל אחד מהם קלע יותר מ-30 נקודות בממוצע למשחק בעת ביצוע הטרייד. עם צירופו של אייברסון רבים החשיבו את הנאגטס לאחת מקבוצות עלית המערב, לצד דאלאס מאבריקס, פיניקס סאנס וסן אנטוניו ספרס, אך הקבוצה הציגה יכולת מאכזבת וסיימה את העונה במקום השישי במערב, שהפגיש אותה בסיבוב הראשון של הפלייאוף מול סן אנטוניו ספרס. בפלייאוף, הנאגטס ניצחו את המשחק הראשון בסדרה, ולמעשה "גנבו" את יתרון הביתיות מהספרס, אך במה שנראה כשידור חוזר של פלייאוף 2005, הספרס התאוששו וניצחו ארבעה משחקים ברציפות שהובילו להדחה של הנאגטס. הייתה זו השנה הרביעית ברציפות שהנאגטס מודחים מהפלייאוף בסיבוב הראשון.

את עונת 2007/2008 סיימו הנאגטס עם 50 ניצחונות בדיוק, כשבמחצית העונה מאזנם היה 25–16 (ובסופה של העונה הסדירה הם הגיעו ל-50–26 מאזן השלישי בטיבו בהיסטוריה של המועדון מאז הצטרפותם לליגת ה-NBA בשנת 1976). לקראת סיום העונה, ב-16 במרץ 2008, קלעו הנאגטס 168 נקודות בניצחון 168–116 על סיאטל סופרסוניקס, אשר היה המשחק השלישי בסך הנקודות למשחק בודד בעונה הסדירה בהיסטוריה של ה-NBA. הייתה זו העונה הראשונה מאז עונת 1987/1988 בה הנאגטס מסיימים את העונה הסדירה עם לפחות 50 ניצחונות. דנוור סיימה את העונה כמדורגת שמינית באזור המערב לפלייאוף 2008, ו-50 הניצחונות אותם השיגו היו שיא לקבוצה המדורגת במקום השמיני במערב מאז הורחב פלייאוף ה-NBA ל-16 קבוצות בעונת 1983/1984. בסיבוב הראשון של הפלייאוף גברה לוס אנג'לס לייקרס על הנאגטס בסוויפ, ובכך הודחה דנוור בסיבוב הראשון בפעם החמישית ברציפות.

#### 2008–2011: אנתוני ובילאפס

צ'ונסי בילאפס במדי הנאגטס, 2011
ב-16 ביולי, לקראת עונת 2008/2009, העבירו הנאגטס את שחקן ההגנה של העונה מרכוס קמבי ללוס אנג'לס קליפרס, תמורת בחירת סיבוב שני בדראפט. אחת הסיבות לטרייד המוטה הייתה ניסיון להפחית את החריגה מתקרת השכר של הנאגטס. ב-3 בנובמבר 2008, שלושה משחקים בתוך העונה, הועבר אלן אייברסון בטרייד לדטרויט פיסטונס תמורת צ'ונסי בילאפס, אנטוניו מקדייס, וצ'ק סאמב (מקדייס וסאמב נופו מהקבוצה תוך זמן קצר).

בהובלת כרמלו אנתוני שקלע 22.8 נקודות למשחק, ובילאפס שמסר 6.4 אסיסטים למשחק, השוו הנאגטס בעונת 2008/2009 את שיא הניצחונות של המועדון כשסיימו את העונה הסדירה במאזן חיובי 54–28, אשר הציב אותם במקום השני במערב. הייתה זו גם הפעם הראשונה בהיסטוריה של המועדון שהנאגטס הצליחו לסיים שתי עונות רצופות עם 50 ניצחונות ומעלה. הג'נרל מנג'ר מארק וורקנטין זכה בתואר מנהל השנה על השתפרותם של הנאגטס. בסיבוב הפלייאוף הראשון גברו הנאגטס על ניו אורלינס הורנטס בחמישה משחקים, כולל ניצחון בפער של 58 נקודות במשחק הרביעי בסדרה שהשווה את השיא להפרש הגבוה ביותר בהיסטוריה של הפלייאוף. הנאגטס המשיכו וגברו בחמישה משחקים גם על דאלאס מאבריקס, המדורגת שישית במערב. עד לאותו שלב, קבעו הנאגטס את ממוצע ההפרש הגבוה ביותר למשחק בפלייאוף (16 נקודות), שהיה ממוצע ההפרש הגבוה ביותר ל-10 משחקי הפלייאוף הראשונים בהיסטוריה של הליגה. הנאגטס הפסידו במשחק הראשון בסדרת גמר המערב נגד לוס אנג'לס לייקרס אך הצליחו להתאושש ולנצח במשחק השני בסדרה לשוויון 1–1. כרמלו אנתוני הפך לשחקן הראשון בהיסטוריה של הנאגטס הקולע לפחות 30 נקודות למשחק בחמישה משחקי פלייאוף רצופים מאז הצטרפו הנאגטס לליגת ה-NBA בשנת 1976. הנאגטס הפסידו בסופו של דבר בסדרה בשישה משחקים, 2–4, ובכך הסתיימה ריצת הפלייאוף הארוכה ביותר בתולדות המועדון. לצד כוכבי הקבוצה אנתוני ובילאפס, בלטו בקבוצה צמד הגבוהים ננה וקניון מרטין, והקלע ג'יי. אר. סמית' שסיים שני בהצבעות לתואר השחקן השישי של העונה.

בדראפט 2009 בחרו הנאגטס את טיי לוסון כבחירה ה-18 בדראפט, וב-13 ביולי 2009 צירפו מדטרויט פיסטונס את הקלע ארון אפללו. אפללו החליף בחמישייה הפותחת של הנאגטס את דנטיי ג'ונס, שחתם באינדיאנה פייסרס. בעונת 2009/2010 קלע כרמלו אנתוני 28.2 נקודות בממוצע למשחק וצ'ונסי בילאפס השיג שיא קריירה של 19.6 נקודות. על אף מכת פציעות שאילצה את כל שלושת השחקנים המחזיקים בסרט הקפטן – כרמלו אנתוני, צ'ונסי בילאפס, וקניון מרטין – להחמיץ סך של 46 משחקים, והיעדרו הממושכת של המאמן ג'ורג' קארל שעבר טיפולים לסרטן הצוואר והגרון, הצליחו הנאגטס להגיע למאזן של 53 ניצחונות שזיכה אותם בתואר האליפות השני ברציפות של הבית הצפון-מערבי ובמקום הרביעי לפלייאוף המערב. בפלייאוף עצמו הודחה דנוור כבר בסיבוב הראשון לאחר שהפסידה ליוטה ג'אז בתוצאה 4–2. הדחה זו הייתה השישית של המועדון בסיבוב הראשון של הפלייאוף ב-7 השנים האחרונות.

במהלך פגרת 2010, החליף מסאי יוג'ירי את מארק וורקנטין בתפקיד הג'נרל מנג'ר, בעוד ג'וש קרונקי מונה לתפקיד נשיא המועדון. ב-14 ביולי 2010 חיזקו הנאגטס את הקו הקדמי שלהם כאשר החתימו אל אל הרינגטון על חוזה ל-5 שנים.

סטאן קרונקי קנה בעלות מלאה על סנט לואיס ראמס מליגת ה-NFL בשנת 2010. מכיוון שהנהלת ה-NFL אינה מתירה לבעלי הקבוצות להיות בעלים של קבוצות ספורט מקצועניות בערים אחרות בהן משחקות קבוצות NFL, העביר קרונקי את הניהול היום יומי של דנוור נאגטס ודנוור אוולנש לבנו ג'וש לקראת סוף שנת 2010, וב-2015 מכר את מניות הניהול שלו בשתי הקבוצות לאשתו.

ב-22 בפברואר 2011, לאחר חודשים של שמועות כי הוא מעוניין לעזוב את המועדון, הועבר כרמלו אנתוני יחד עם צ'ונסי בילאפס, אנתוני קרטר, שלדן ויליאמס, ורנלדו בולקמן לניו יורק ניקס בטרייד מרובה שחקנים שכלל גם את מינסוטה טימברוולבס, כשבתמורה קיבלו הנאגטס את וילסון צ'נדלר, ריימונד פלטון, דנילו גלינארי, טימופיי מוזגוב וקוסטה קופוס. מספר פרשנים טענו כי לאחר הטרייד יהפכו הנאגטס ל"קליבלנד קאבלירס" (שלאחר עזיבתו של לברון ג'יימס התדרדרו לתחתית הליגה) של המערב, הווה אומר, שהנאגטס ידרדרו ויאבדו את תקוות הפלייאוף שלהם עקב אבדנו של כוכב המועדון, כרמלו אנתוני. אך נראה היה כי הטרייד הפך אותם לטובים יותר; מאז הטרייד ועד סיום העונה מסרו הנאגטס 24.1 אסיסטים בממוצע למשחק, ואף הציגו הגנה משופרת כאשר הצליחו להוריד את כמות הספיגה שלהם מ-105.2 נקודות בממוצע למשחק ל-97.1 נקודות בממוצע לאחר הטרייד. על אף שהציגו לאורך העונה 18 חמישיות פותחות שונות, סיימו הנאגטס את העונה עם 50 ניצחונות והעפילו לפלייאוף מהמקום החמישי במערב. הנאגטס פגשו את אוקלהומה סיטי ת'אנדר בסיבוב הפלייאוף הראשון, והודחו בסוויפ לאחר ארבעה משחקים.

#### 2011–2013: שנים ללא כוכב

בעונת 2011/2012 העפילו הנאגטס לפלייאוף מהמקום השישי במערב, והודחו בסיבוב הראשון מול לוס אנג'לס לייקרס בשבעה משחקים. לקראת עונת 2012/2013 שלחו הנאגטס את אפללו והרינגטון לאורלנדו מג'יק, בטרייד בו צירפו את שחקן האולסטאר אנדרה איגודלה. לצד טיי לוסון ודנילו גלינארי, הוביל איגודלה את דנוור למאזן העונה הסדירה הטוב בתולדותיה, 57–25, אשר הציב אותה במקום השלישי בפלייאוף המערב. על אף הציפיות הגבוהות ויתרון הביתיות, הפסידו הנאגטס לגולדן סטייט ווריורס כבר בשלב הפלייאוף הראשון, בתוצאה 4–2. הייתה זו הפעם התשיעית ב-10 העונות האחרונות בה מודחת דנוור בסיבוב הראשון של הפלייאוף. בסיום העונה זכה ג'ורג' קארל בפרס מאמן השנה, מה שלא מנע את פיטוריו לאחר 8 וחצי עונות בתפקיד המאמן הראשי.

### בנייה מחדש והצלחה מחודשת (2013–הווה)

#### בראיין שו

בנוסף לפיטורים של המאמן הראשי, חלו גם בהנהלת הנאגטס תמורות משמעותיות. מנהל השנה מסאי יוג'ירי עבר לתפקיד ג'נרל מנג'ר בטורונטו ראפטורס, וסגנו, פיט דאלסנדרו, שצופה שיחליף את יוג'ירי, הסכים לתפקיד ג'נרל מנג'ר של הסקרמנטו קינגס. ב-21 ביוני 2013 טים קונלי הוכרז כג'נרל מנג'ר. בראיין שו, שהיה אז חלק מסגל המאמנים של האינדיאנה פייסרס ושיחק ב-NBA בעצמו, קיבל את תפקיד המאמן הראשי במקום ג'ורג' קארל. אנדרה איגודלה עבר לגולדן סטייט ווריורס והנאגטס קיבלו את רנדי פוי מהיוטה ג'אז. נייט רובינסון וג'יי ג'יי היקסון חתמו בקבוצה. הנאגטס גם שלחו את קוסטה קופוס לממפיס וקיבלו בתמורה את דארל ארתור. את עונת 2013/2014 הנאגטס סיימו עם 36 ניצחונות, הכי מעט מאז עונת 2002/2003, ולא שיחקו בפלייאוף, גם בפעם הראשונה מאז 2002/2003.

במהלך הפגרה ב-2014, הנאגטס קיבלו את ארון אפללו ששב לקבוצה בטרייד ושלחו את אוון פורנייה כתמורה לאורלנדו מג'יק. דנוור גם נתנו את הבחירה שלהם בדראפט, בחירה מספר 11, לשיקגו בולס, ובתמורה קיבלו שתי בחירות מאוחרות יותר בראונד הראשון, שאיתן הם בחרו את יוסוף נורקיץ' ואת גארי האריס. בשלושה במרץ 2015 הנאגטס פיטרו את בראיין שו ומינו מאמן זמני, מלבין האנט. הנאגטס סיימו את עונת 2014/2015 עם 30 ניצחונות.

ב-15 ביוני 2015 מייקל מלון מונה להיות המאמן הראשי של הנאגטס. בדראפט 2015 עמנואל מודיאיי נבחר בבחירה מספר שבע. טיי לוסון, הרכז הפותח של דנוור אז, הועבר בטרייד ליוסטון רוקטס, ובתמורה הנאגטס קיבלו ארבעה שחקנים, שאת כולם הדיחו, ובחירה בסיבוב הראשון בדראפט 2016.

#### מייקל מלון ויוקיץ'

ניקולה יוקיץ' במדי הנאגטס, 2020
כאשר מייקל מלון הגיע לקבוצה, היו בקבוצה צעירים מבטיחים, עמנואל מודיאיי, ניקולה יוקיץ', גארי האריס ולאחר התאוששות מפציעה גם יוסוף נורקיץ'. הקבוצה והשחקנים הצעירים השתפרו. בינואר 2018 הנאגטס שלחו את הקלע הוותיק רנדי פוי לאוקלהומה סיטי ת'אנדר וקיבלו בתמורה את די ג'יי אוגוסטין, סטיב נובאק, ושתי בחירות בסבוב השני לדראפט. יום אחד אחרי הטרייד, הנאגטס הדיחו את סטיב נובאק ואת ג'יי ג'יי היקסון מהקבוצה.

בדראפט 2016 הנאגטס השיגו את ג'מאל מארי, חואן הרננגומס, ואת מליק ביזלי. ב-13 בפברואר 2017 נורקיץ' הועבר בטרייד, יחד עם בחירה בדראפט 2017 בסיבוב הראשון של הממפיס גריזליס, לפורטלנד טרייל בלייזרס ובתמורה הנאגטס קיבלו את מייסון פלאמלי ובחירה בסיבוב השני של הדראפט. בזכות השיפורים ביכולותיו של יוקיץ' הנאגטס השתפרו מאוד, אך הם סיימו את עונת 2016/2017 במקום התשיעי במערב, משחק אחד מאחורי המקום השמיני, שזוכה להשתתף בפלייאוף.

עונת 2017/2018 הייתה העונה הראשונה של הנאגטס מאז עונת 2012/2013 שבה היו לקבוצה יותר ניצחונות מהפסדים (46 ניצחונות), אך למרות זאת שוב היו במקום התשיעי במערב, שוב משחק אחד מאחורי המקום השמיני, המינסוטה טימברוולבס, שנגדם שיחקו את המשחק האחרון בעונה, שהכריע איזו קבוצה תגיע לפלייאוף.

בדראפט 2018, הנאגטס בחרו את מייקל פורטר ג'וניור. ב-31 בינואר 2019, יוקיץ' נבחר להשתתף במשחק האולסטאר כמחליף. זאת הייתה הבחירה הראשונה של שחקן מהקבוצה למשחק האולסטאר מאז הבחירה של כרמלו אנתוני ב-2011. הנאגטס סיימו את עונת 2018/2019 עם 54 ניצחונות, במקום הראשון בביתם ובמקום השני במערב, וכך הגיעו לפלייאוף בפעם הראשונה מאז 2012/2013. את הסדרה הראשונה של הפלייאוף, שהנאגטס שיחקו נגד הסן אנטוניו ספרס, הנאגטס ניצחו בשבעה משחקים. את הסדרה השנייה, מול הפורטלנד טרייל בלייזרס, הנאגטס הפסידו בשבעה משחקים, כאשר במשחק השלישי של הסדרה היו ארבע הארכות, הכי הרבה אי פעם במשחק פלייאוף, ביחד עם משחק מ-1953. בסיום העונה נבחר יוקיץ' לחמישיית העונה הראשונה.

עונת 2019/2020 נחשבת לאחת מהעונות המוצלחות בתולדות המועדון, כאשר את העונה הסדירה היא סיימה במקום השלישי במערב. בסיבוב הראשון פגשה הקבוצה את יוטה ג'אז, ולאחר סדרה שאופיינה בעיקר בקרב הגארדים שבין ג'מאל מארי לדונובן מיטשל מיוטה, חזרה דנוור מפיגור 1–3 וניצחה את הסדרה 4–3 כשיוקיץ' קולע סל ניצחון במשחק השביעי 20 שניות לסיום. בחצי גמר המערב פגשה הקבוצה את לוס אנג'לס קליפרס שהחזיקה בכוכבים כמו קוואי לנארד ופול ג'ורג', ונחשבה באותה העת לאחת המועמדות לאליפות. לאחר שהקליפרס הובילו 3–1 חזרה דנוור פעם נוספת וניצחה את הסדרה 4–3 בהובלת יוקיץ' ומארי; בכך הפכה הקבוצה ליחידה שחוזרת פעמיים מפיגור 1–3 באותו הפלייאוף. בגמר המערב הפסידה דנוור בתוצאה 1–4 ללוס אנג'לס לייקרס.

#### האליפות הראשונה

עונת 2022/2023 הפכה לעונה היסטורית, בה דנוור סיימה את העונה בראשות האזור המערבי עם מאזן של 53 ניצחונות מול 29 הפסדים (64% הצלחה), העפילה בפעם הראשונה לגמר הליגה וזכתה בפעם הראשונה בתולדותיה באליפות האן בי איי.

לאחר סיום העונה במקום הראשון, בפלייאוף דנוור הדיחה את הפיניקס סאנס לאחר סדרה בת שישה משחקים בסיבוב הראשון בתוצאה 2–4, ובסיבוב השני היא גברה על הלוס אנג׳לס לייקרס 0-4.

בסדרת הגמר הנאגטס פגשו את המיאמי היט, לקרב שהפגיש בין כוכבי דנוור יוקיץ' ומארי ובין כוכבי היריבה ג'ימי באטלר, באם אדביו וקייל לאורי. לאחר ניצחון במשחק הראשון 104–93, הנאגטס הפסידו להיט ניצחו את משחק 2 בתוצאה 111–108, ונסעו למיאמי כאשר לכל קבוצה יש ניצחון אחד. המשחק השלישי נגמר בניצחון 109–94 של דנוור, ואת המשחק הרביעי היא ניצחה 95–108. משחק מספר 5 התקיים בדנוור, וגם אותו הנאגטס ניצחו, 94–89, ובכך זכו באליפות הראשונה בתולדות הקבוצה.

בנוסף לזכייה באליפות זכה יוקיץ' בתואר השחקן המצטיין של סדרת הגמר, וזאת לאחר שעמיד ממוצעים של 30.2 נקודות, 14 ריבאונדים, 7.2 אסיסטים ומעל חטיפה למשחק.

אולמות ביתיים
-------------

* דנוור אודיטוריום ארנה (1967–1975)
* מקניקולאס ספורט ארנה (1975–1999)
* פפסי סנטר (1999–הווה)

לוגואים
-------

* לוגו הקבוצה בין השנים 1967–1971לוגו הקבוצה בין השנים 1967–1971
* לוגו הקבוצה בין השנים 1971–1974לוגו הקבוצה בין השנים 1971–1974
* לוגו הקבוצה בין השנים 1974–1981, הראשון תחת השם דנוור נאגטסלוגו הקבוצה בין השנים 1974–1981, הראשון תחת השם דנוור נאגטס
* לוגו הקבוצה בין השנים 1981–1993לוגו הקבוצה בין השנים 1981–1993
* לוגו הקבוצה בין השנים 1993–2003לוגו הקבוצה בין השנים 1993–2003
* לוגו הקבוצה בין השנים 2003–2008לוגו הקבוצה בין השנים 2003–2008
* לוגו הקבוצה בין השנים 2008–2018לוגו הקבוצה בין השנים 2008–2018
* לוגו הקבוצה משנת 2018לוגו הקבוצה משנת 2018

מאמני הקבוצה
------------

הנתונים מעודכנים לסוף עונת 2022/2023:

### בליגת ה-ABA

| מאמן | שנים | עונה סדירה | פלייאוף |
| --- | --- | --- | --- |
| משחקים | ניצחונות | הפסדים |  % הצלחה | משחקים | ניצחונות | הפסדים |  % הצלחה |
| בוב באס | 1967–1969 | 156 | 89 | 67 | 0.571 | 12 | 5 | 7 | 0.417 |
| ג'ון מקלנדון | 1969 | 28 | 9 | 19 | 0.321 | — | — | — | — |
| ג'ו בלמונט | 1969–1970 | 69 | 45 | 24 | 0.652 | 12 | 5 | 7 | 0.417 |
| סטן אלבק | 1970–1971 | 71 | 27 | 44 | 0.380 | — | — | — | — |
| אלכס האנום | 1971–1974 | 252 | 118 | 134 | 0.468 | 12 | 4 | 8 | 0.333 |
| לארי בראון | 1974–1976 | 168 | 125 | 43 | 0.744 | 26 | 13 | 13 | 0.500 |

### בליגת ה-NBA

| מאמן | שנים | עונה סדירה | פלייאוף | הישגים |
| --- | --- | --- | --- | --- |
| משחקים | ניצחונות | הפסדים |  % הצלחה | משחקים | ניצחונות | הפסדים |  % הצלחה |
| לארי בראון | 1976–1979 | 217 | 126 | 91 | 0.581 | 19 | 8 | 11 | 0.421 | — |
| דוני וולש | 1979–1980 | 142 | 60 | 82 | 0.423 | 3 | 1 | 2 | 0.333 | — |
| דאג מו | 1980–1990 | 789 | 432 | 357 | 0.548 | 61 | 24 | 37 | 0.393 | זכייה בפרס מאמן העונה (1988) |
| פול וסטהד | 1990–1992 | 164 | 44 | 120 | 0.268 | — | — | — | — | — |
| דן איסל | 1992–1995 | 198 | 96 | 102 | 0.485 | 12 | 6 | 6 | 0.500 | — |
| ג'ין ליטלס | 1995 | 16 | 3 | 13 | 0.188 | — | — | — | — | — |
| ברני ביקרסטאף | 1995–1996 | 127 | 59 | 68 | 0.465 | 3 | 0 | 3 | 0.000 | — |
| דיק מוטה | 1996–1997 | 69 | 17 | 52 | 0.246 | — | — | — | — | — |
| ביל האנזליק | 1997–1998 | 82 | 11 | 71 | 0.134 | — | — | — | — | — |
| מייק ד'אנטוני | 1998–1999 | 50 | 14 | 36 | 0.280 | — | — | — | — | — |
| דן איסל (2) | 1999–2001 | 190 | 84 | 106 | 0.442 | — | — | — | — | — |
| מייק אוונס | 2001–2002 | 56 | 18 | 38 | 0.321 | — | — | — | — | — |
| ג'ף בזדליק | 2002–2004 | 192 | 73 | 119 | 0.380 | 5 | 1 | 4 | 0.200 | — |
| מייקל קופר | 2004–2005 | 14 | 4 | 10 | 0.286 | — | — | — | — | — |
| ג'ורג' קארל | 2005–2013 | 680 | 423 | 257 | 0.622 | 59 | 21 | 38 | 0.356 | זכייה בפרס מאמן העונה (2013) |
| בראיין שואו | 2013–2015 | 141 | 56 | 85 | 0.397 | — | — | — | — | — |
| מלווין האנט | 2015 | 23 | 10 | 13 | 0.435 | — | — | — | — | — |
| מייקל מלון | 2015–הווה | 637 | 367 | 270 | 0.576 | 68 | 37 | 31 | 0.544 | זכייה באליפות ה-NBA‏ (2023) |

מנהלי הקבוצה (ג'נרל מנג'רים)
----------------------------

| ג'נרל מנג'ר | תקופה | הישגים |
| --- | --- | --- |
| וינס בורילה | 1967 | – |
| דיק אייקר | 1967–1969 | – |
| דונלד רינגסבי | 1969–1971 | – |
| אלכס האנום | 1971–1974 | – |
| קארל שיר | 1974–1984 | – |
| וינס בורילה | 1984–1987 | זכייה בפרס מנהל העונה (1985) |
| פיט באבקוק | 1987–1990 | – |
| גלן גרונוולד | 1990 | – |
| ברני ביקרסטאף | 1990–1997 | – |
| אלן בריסטאו | 1997–1998 | – |
| מייק ד'אנטוני | 1998 | – |
| דן איסל | 1998–2001 | – |
| קיקי ואנדוויי | 2001–2006 | – |
| מארק וורקנטין | 2006–2010 | זכייה בפרס מנהל העונה (2009) |
| מסאי יוג'ירי | 2010–2013 | זכייה בפרס מנהל העונה (2013) |
| טים קונלי | 2013–2022 | – |
| קלווין בות' | 2022–הווה | זכייה באליפות ה-NBA‏ (2023) |

הישגים ופרסים
-------------

### שיאים למשחק בודד

**נקודות**: **73**, דייוויד תומפסון מול דטרויט פיסטונס, 9 באפריל 1978.

**ריבאונדים**: **31**, דיקמבה מוטומבו מול שארלוט הורנטס, 26 במרץ 1996.

**אסיסטים**: **23**, פאט ליבר מול גולדן סטייט ווריורס, 21 באפריל 1989.

**חטיפות**: **10**, פאט ליבר מול אינדיאנה פייסרס, 9 במרץ 1985.

**חסימות**: **12**, דיקמבה מוטומבו מול לוס אנג'לס קליפרס, 18 באפריל 1993.

### שיאי קריירה בקבוצה

* הנתונים מעודכנים לסוף עונת 2022/2023, ומתייחסים לעונה הסדירה בלבד.

|  |  |  |  |  |  |  |  |
| --- | --- | --- | --- | --- | --- | --- | --- |
| **נקודות:*** 1. אלכס אינגליש – 21,645
* 2. דן איסל – 16,589
* 3. כרמלו אנתוני – 13,970
* 4. ניקולה יוקיץ' – 12,054
* 5. דייוויד תומפסון – 11,992
 | **ריבאונדים:*** 1. דן איסל – 6,630
* 2. ניקולה יוקיץ' – 6,273
* 3. ביירון בק – 5,261
* 4. דיקמבה מוטומבו – 4,811
* 5. אלכס אינגליש – 4,686
 | **אסיסטים:*** 1. ניקולה יוקיץ' – 3,959
* 2. אלכס אינגליש – 3,679
* 3. פאט ליבר – 3,566
* 4. אנדרה מילר – 2,978
* 5. טיי לוסון – 2,745
 | **חטיפות:*** 1. פאט ליבר – 1,167
* 2. טי. אר. דאן – 1,070
* 3. אלכס אינגליש – 854
* 4. דן איסל – 798
* 5. ניקולה יוקיץ' – 714
 | **חסימות:*** 1. דיקמבה מוטומבו – 1,486
* 2. מרכוס קמבי – 1,126
* 3. ויין קופר – 830
* 4. בובי ג'ונס – 625
* 5. אלכס אינגליש – 624
* 5. כריס אנדרסן – 624
 |  |  |  |

### פרסים אישיים

|  |  |  |  |  |  |  |  |
| --- | --- | --- | --- | --- | --- | --- | --- |
| **MVP של העונה הסדירה*** ניקולה יוקיץ' - 2021, 2022

**MVP של סדרת הגמר*** ניקולה יוקיץ' - 2023

**שחקן ההגנה של העונה*** דיקמבה מוטומבו - 1995
* מרכוס קמבי - 2007

**השחקן המשתפר של העונה*** מחמוד עבדול-ראוף - 1993

**מאמן השנה*** דאג מו - 1988
* ג'ורג' קארל - 2013

**מנהל השנה*** וינס בורילה - 1985
* מארק וורקנטין - 2009
* מסאי יוג'ירי - 2013

**מאמנים במשחק האולסטאר של ה-NBA*** ג'ורג' קארל - 2010
* מייקל מלון - 2019

**חמישיית העונה הראשונה*** דייוויד תומפסון - 1977, 1978
* ניקולה יוקיץ' - 2019, 2021, 2022

**חמישיית העונה השנייה*** אלכס אינגליש - 1982, 1983, 1986
* פאט ליבר - 1987
* כרמלו אנתוני - 2010
* ניקולה יוקיץ' - 2020, 2023

**חמישיית העונה השלישית*** אנטוניו מקדייס - 1999
* כרמלו אנתוני - 2006, 2007, 2009
* צ'ונסי בילאפס - 2009
 | **חמישיית ההגנה הראשונה*** בובי ג'ונס - 1977, 1978
* מרכוס קמבי - 2007, 2008

**חמישיית ההגנה השנייה*** טי. אר. דאן - 1983, 1984, 1985
* ביל האנזליק - 1986
* פאט ליבר - 1988
* דיקמבה מוטומבו - 1995
* מרכוס קמבי - 2005, 2006

**חמישיית הרוקיז הראשונה*** דיקמבה מוטומבו - 1992
* לפונזו אליס - 1993
* אנטוניו מקדייס - 1996
* ננה - 2003
* כרמלו אנתוני - 2004
* קנת' פאריד - 2012
* ניקולה יוקיץ' - 2016

**חמישיית הרוקיז השנייה*** כריס ג'קסון - 1991
* מארק מאקון - 1992
* ג'יילן רוז - 1995
* בובי ג'קסון - 1998
* ג'יימס פוזי - 2000
* יוסוף נורקיץ' - 2015
* עמנואל מודיאיי - 2016
* ג'מאל מארי - 2017
* בונז היילנד - 2022
 | **שחקנים במשחק האולסטאר של ה-ABA*** לארי ג'ונס - 1968–1970
* ויין הייטאוור - 1969
* ביירון בק - 1969, 1976
* ספנסר הייווד - 1970
* ג'וליוס קיי - 1971
* ארתור בקר - 1972
* רלף סימפסון - 1972–1976
* וורן ג'באלי - 1973, 1974
* מייק גרין - 1975
* מאק קלווין - 1975
* **כל הקבוצה**‏ - 1976

**שחקנים במשחק האולסטאר של ה-NBA*** דן איסל - 1977
* בובי ג'ונס - 1977, 1978
* דייוויד תומפסון - 1977–1979
* ג'ורג' מקגיניס - 1979
* אלכס אינגליש - 1982–1989
* קיקי ואנדוויי - 1983, 1984
* קלווין נאט - 1985
* פאט ליבר - 1988, 1990
* דיקמבה מוטומבו - 1992, 1995, 1996
* אנטוניו מקדייס - 2001
* אלן אייברסון - 2007, 2008
* כרמלו אנתוני - 2007, 2008, 2010, 2011
* צ'ונסי בילאפס - 2009, 2010
* ניקולה יוקיץ' - 2019–2024
 | **MVP של העונה ב-ABA*** ספנסר הייווד - 1970

**MVP של משחק האולסטאר של ה-ABA*** ספנסר הייווד - 1970
* וורן ג'באלי - 1973
* דייוויד תומפסון - 1976

**רוקי העונה ב-ABA*** ספנסר הייווד - 1970
* דייוויד תומפסון - 1976

**מאמן העונה ב-ABA*** ג'ו בלמונט - 1970
* לארי בראון - 1975, 1976

**חמישיית העונה הראשונה ב-ABA*** לארי ג'ונס - 1968–1970
* ספנסר הייווד - 1970
* וורן ג'באלי - 1973
* מאק קלווין - 1975
* רלף סימפסון - 1976

**חמישיית העונה השנייה ב-ABA*** לארי קינון - 1971
* רלף סימפסון - 1972, 1973
* דייוויד תומפסון - 1976
* בובי ג'ונס - 1976
* דן איסל - 1976

**חמישיית ההגנה ב-ABA*** ג'וליוס קיי - 1973, 1974
* בובי ג'ונס - 1975, 1976

**חמישיית הרוקיז ב-ABA*** וולטר פיאטקאוסקי - 1969
* ספנסר הייווד - 1970
* מייק גרין - 1974
* בובי ג'ונס - 1975
* דייוויד תומפסון - 1976
 |  |  |  |  |

### שחקנים שמספר גופייתם הוצא לגמלאות

| מספר | שחקן | תפקיד | שנים בקבוצה | שנת הפרשה |
| --- | --- | --- | --- | --- |
| **2** | אלכס אינגליש | סמול פורוורד | 1990-1980 | 1993 |
| **6** | ביל ראסל | סנטר | לא שיחק בקבוצה | 2022 |
| **12** | פאט ליבר | רכז | 1990-1984 | 2017 |
| **33** | דייוויד תומפסון | סמול פורוורד/קלע | 1982-1975 | 1992 |
| **40** | ביירון בק | פאוור פורוורד/סנטר | 1977-1967 | 1977 |
| **44** | דן איסל | סנטר/פאוור פורוורד | 1985-1976 | 1985 |
| **55** | דיקמבה מוטומבו | סנטר | 1996-1991 | 2016 |
| **432** | דאג מו | מאמן | 1990-1980 | 2002 |

1. ↑  המספר מייצג את מספר הניצחונות של מו כמאמן הקבוצה.

סגל שחקנים בעונת 2023/2024
--------------------------

| סגל דנוור נאגטס |
| --- |
| **שחקנים** | **מידע נוסף** |
| 

| עמדה | # | ארץ | שם | גובה | תאריך לידה | אוניברסיטה/מדינת מוצא |
| --- | --- | --- | --- | --- | --- | --- |
| SG | 0 | ארצות הבריתארצות הברית |  כריסטיאן בראון  | 1.98 מטרים | 17 באפריל 2001 | אוניברסיטת קנזס |
| SF/PF | 1 | ארצות הבריתארצות הברית |  מייקל פורטר  | 2.08 מטרים | 29 ביוני 1998 | אוניברסיטת מיזורי |
| SF | 3 | ארצות הבריתארצות הברית פוארטו ריקופוארטו ריקו |  ג'וליאן סטרות'ר  | 1.98 מטרים | 18 באפריל 2002 | אוניברסיטת גונזגה |
| SF | 4 | ארצות הבריתארצות הברית |  האנטר טייסון  | 2.03 מטרים | 13 ביוני 2000 | אוניברסיטת קלמסון |
| SG/SF | 5 | ארצות הבריתארצות הברית |  קנטביוס קולדוול-פופ  | 1.96 מטרים | 18 בפברואר 1993 | אוניברסיטת ג'ורג'יה |
| C | 6 | ארצות הבריתארצות הברית |  דיאנדרה ג'ורדן  | 2.11 מטרים | 21 ביולי 1988 | אוניברסיטת טקסס A&M |
| PG | 7 | ארצות הבריתארצות הברית |  רג'י ג'קסון  | 1.88 מטרים | 16 באפריל 1990 | בוסטון קולג' |
| SG/SF | 8 | ארצות הבריתארצות הברית |  פייטון ווטסון  | 2.01 מטרים | 11 בספטמבר 2002 | UCLA |
| SG/SF | 9 | ארצות הבריתארצות הברית |  ג'סטין הולידיי  | 1.98 מטרים | 5 באפריל 1989 | אוניברסיטת וושינגטון |
| C | 15 | סרביהסרביה |  ניקולה יוקיץ'  | 2.11 מטרים | 19 בפברואר 1995 | סרביה |
| PF | 22 | ארצות הבריתארצות הברית |  זיק נאז'י  | 2.06 מטרים | 9 בינואר 2001 | אוניברסיטת אריזונה |
| PG | 24 | ארצות הבריתארצות הברית |  ג'יילן פיקט  | 1.88 מטרים | 22 באוקטובר 1999 | אוניברסיטת המדינה של פנסילבניה |
| PG/SG | 27 | קנדהקנדה |  ג'מאל מארי  | 1.93 מטרים | 23 בפברואר 1997 | אוניברסיטת קנטקי |
| SF | 31 | סלובניהסלובניה |  ולאטקו צ'נצ'אר  | 2.03 מטרים | 10 באפריל 1997 | סלובניה |
| SF/PF | 50 | ארצות הבריתארצות הברית |  ארון גורדון  | 2.03 מטרים | 16 בספטמבר 1995 | אוניברסיטת אריזונה |
| SF/PF | 11 | ארצות הבריתארצות הברית |  ברקסטון קי (**כ**)  | 2.03 מטרים | 14 בפברואר 1997 | אוניברסיטת וירג'יניה |
| PG | 21 | ארצות הבריתארצות הברית |  קולין גילספי (**כ**)  | 1.85 מטרים | 25 ביוני 1999 | אוניברסיטת וילאנובה |
| C | 30 | ארצות הבריתארצות הברית |  ג'יי האף (**כ**)  | 2.16 מטרים | 25 באוגוסט 1997 | אוניברסיטת וירג'יניה |

 | **מאמן:**
ארצות הבריתארצות הברית מייק מלון

---

**מקרא*** **ק** - קפטן
* **כ** - שחקן החתום על חוזה כפול
* **ד** - בחירת דראפט שטרם הוחתמה
* **ח** - שחקן חופשי שחוזהו בקבוצה הסתיים
* **\*** - בית ספר תיכון

---

סגל הקבוצה באתר הרשמי 
עודכן בתאריך: 26 בנובמבר 2023 |

קישורים חיצוניים
----------------

* דנוור נאגטס, באתר אנציקלופדיה בריטניקה (באנגלית)
* אתר האינטרנט הרשמי של דנוור נאגטס (באנגלית)

ויקישיתוף מדיה וקבצים בנושא **דנוור נאגטס** בוויקישיתוף
* דנוור נאגטס, ברשת החברתית פייסבוק
* דנוור נאגטס, ברשת החברתית אקס (טוויטר)
* דנוור נאגטס, ברשת החברתית אינסטגרם
* דנוור נאגטס, ברשת החברתית טיקטוק
* דנוור נאגטס, סרטונים בערוץ היוטיוב

הערות שוליים
------------

1. 1 2  ההיסטוריה של דנוור נאגטס
2. ↑  לזכור את ה-ABA
3. ↑  מאחורי השם - נאגטס, באתר Denver Nuggets (באנגלית)
4. ↑  שיאי העונה הסדירה - נקודות
5. ↑  1990-91 Denver Nuggets Roster and Stats, באתר Basketball-Reference
6. ↑  ההיסטוריה של דנוור נאגטס
7. ↑  חילופי בעלים בנאגטס ובאוולנש
8. ↑  למה העסקה עברה חלק
9. ↑  שינויי הסגל של הנאגטס נמצאים בהמתנה
10. ↑  דנוור נרגשת לקבל את אנתוני כבחירה ה-3 בדראפט
11. ↑  קיקי ואנדוויי באתר דנוור נאגטס
12. ↑  NBA: דנבר פיטרה את מאמנה ג'ף בזדליק, באתר ynet, 28 בדצמבר 2004
13. ↑  הנאגטס נגד הקליפרס
14. ↑  קטע וידאו של התגרה בין הנאגטס לניקס
15. ↑  סיקור המשחק בין הניקס לנאגטס
16. ↑  סך השעיות של 47 משחקים בתגרת בין הניקס לנאגטס
17. ↑  תשובות לשאלות קשות לאחר התגרה
18. ↑  2008-09 NBA Awards Voting, באתר basketball-reference
19. ↑  עסקת אפללו ממלאת את החלל של ג'ונס
20. ↑  דני פרי חוזר לסן אנטוניו, באתר וואלה!‏, 26 באוגוסט 2010
21. ↑  הרינגטון עובר לנאגטס בעסקה ל-5 שנים
22. ↑  סטאן קרונקי הוא הבעלים החדש של הראמס
23. ↑  כרמלו אנתוני הועבר לניו יורק ניקס בטרייד ענק
24. ↑  Sources: Dwight Howard to Lakers, באתר ESPN,‏ 11 באוגוסט 2012
25. ↑  Nuggets fire coach George Karl, באתר !Yahoo,‏ 6 ביוני 2013
26. ↑  מסאי יוג'ירי הג'נרל מנג'ר החדש של הטרונטו רפטורס, באתר Mississauga.com, ‏4 ביוני 2013 (באנגלית)
27. ↑  קינגס ממנים את פיט דאלסנדרו של הנאגטס כג'נרל מנג'ר, באתר Yahoo!, ‏15 ביוני 2013
28. ↑  בריאן שו ממונה למאמן הראשי החדש של הנאגטס, "אני מת על הסגל הזה", הוא אומר, באתר דנוור פוסט, ‏25 ביוני 2013 (באנגלית)
29. ↑  Denver Nuggets clinch No. 1 seed in NBA's Western Conference for first time in franchise history, www.cbsnews.com, ‏2023-04-06 (באנגלית אמריקאית)
30. ↑  לראשונה בתולדותיה: דנבר נאגטס אלופת ה-NBA, באתר ONE‏, 13 ביוני 2023
31. ↑  'Legendary': Nuggets' Jokic named Finals MVP, ESPN.com, ‏2023-06-13 (באנגלית)
32. ↑  NIKOLA JOKIĆ WINS 2023 BILL RUSSELL NBA FINALS MOST VALUABLE PLAYER AWARD, www.nba.com (באנגלית)
33. ↑  המובילים הסטטיסטיים של הקבוצה, באתר basketball–reference.com
34. ↑  במשחק האולסטאר 1976 התמודדה דנוור מול נבחרת שהורכבה מכוכבי יתר הקבוצות ב-ABA.

| קבוצות ליגת ה-NBA |
| --- |
| האזור המזרחי | האזור המערבי |
| **הבית האטלנטי** | **הבית המרכזי** | **הבית הדרום־מזרחי** | **הבית הצפון־מערבי** | **הבית הפאסיפי** | **הבית הדרום־מערבי** |
| בוסטון סלטיקס | שיקגו בולס | אטלנטה הוקס | דנוור נאגטס | גולדן סטייט ווריורס | דאלאס מאבריקס |
| ברוקלין נטס | קליבלנד קאבלירס | שארלוט הורנטס | מינסוטה טימברוולבס | לוס אנג'לס קליפרס | יוסטון רוקטס |
| ניו יורק ניקס | דטרויט פיסטונס | מיאמי היט | אוקלהומה סיטי ת'אנדר | לוס אנג'לס לייקרס | ממפיס גריזליס |
| פילדלפיה 76' | אינדיאנה פייסרס | אורלנדו מג'יק | פורטלנד טרייל בלייזרס | פיניקס סאנס | ניו אורלינס פליקנס |
| טורונטו ראפטורס | מילווקי באקס | וושינגטון ויזארדס | יוטה ג'אז | סקרמנטו קינגס | סן אנטוניו ספרס
 |

| קבוצות ליגת ה-ABA |
| --- |
| 

|  |
| --- |
| אינדיאנה פייסרס • דנוור נאגטס • הפלורידיאנס • וירג'יניה סקוויירס • יוטה סטארס • ממפיס סאונדס • ניו יורק נטס • סן אנטוניו ספרס • סן דייגו סיילס • ספיריטס אוף סנט לואיס • פיטסבורג קונדורס • קנטקי קולונלס |

 |

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n82245398
* VIAF: 132555710
* WorldCat: lccn-n82245398

 |